kardosdrur/scandi-wiki huggingface dataset:
Tony Abbott

Anthony John "Tony" Abbott (født 4. november 1957 i London) er en australsk politiker, der mellem 18. september 2013 og 15. september 2015 var Australiens premierminister. Han var i perioden fra 1. december 2009 til 14. september 2015 leder af centrum-højre-partiet Liberal Party of Australia. Han førte partiet til sejr ved valget den 7. september 2013. Forinden var han oppositionsleder i Repræsentantenes hus. 

Abbott har siddet i parlamentet siden 1994. I John Howards regering havde han flere ministerposter. Fra 1998 til 2003 var han arbejdsminister (ministeriet havde i perioden flere forskellige navne) og i perioden 2003 - 2007 var han sundheds- og ældreminister. Han overtog positionen som leder af partiet i 2009 efter Malcolm Turnbull efter at have vundet det interne valg mod Turnbull med 42 stemmer mod Turnbulls 41.

Noter

Eksterne henvisninger 

Tony Abbotts hjemmeside

Australiens premierministre
Brønderslev Posthus

Brønderslev Posthus  eller Brønderslev Distributionscenter var et postdistributionscenter på Banegårdspladsen i Brønderslev. Tidligere var det også et posthus. Al postomdeling i 9381 Sulsted, 9382 Tylstrup, 9740 Jerslev, 9700 Brønderslev, 9750 Østervrå og 9760 Vrå foregik med udgangspunkt fra Brønderslev Posthus indtil d. 4. September 2017. Postbygningen er efterfølgende solgt.

Den 25. marts 2009 lukkede postekspeditionen i posthuset, og personalet blev virksomhedsoverdraget til en nyindrettet postbutik i Løvbjerg på Arkaden. Det skyldtes flere års fald i posthusets omsætning.

Historie 
Den 9. september 2013 lukkede Sæby Posthus og de ansatte blev derefter flyttet til henholdsvis Brønderslev og Frederikshavn Posthuse.

Kilder 

Bygninger, konstruktioner og anlæg i Brønderslev Kommune
Posthuse i Danmark
Holger Frederik Skeel

Holger Frederik (Friderich) Skeel (født 30. marts 1785 i København, død 16. september 1838 sammesteds) var en dansk jurist, far til V.S. Skeel.

Han var søn af amtmand Vilhelm Mathias Skeel og hustru, blev 1805 cand.jur., 1808 prøveprokurator, 1810 overretsprokurator, bosat i Slagelse, 1816 i Odense, hvor Skeel 1818 og 1819 var konstitueret rådmand, by- og herredsskriver. 1830 flyttede han til København, blev 1832 landsoverrets-, samt hof- og stadsretsprokurator, 1836 administrator for Det Skeel'ske Fideikommis, overtog 1837 Det Skeel'ske Majorat og blev samme år patron for Roskilde adelige Jomfrukloster.

Skeel ægtede 29. august 1809 i Slagelse Ida Elisabeth Høhling (16. december 1774 i København - 20. oktober 1843 sammesteds), datter af major Samuel Christopher Høhling og Else Christiane (Ortmann) Qvist.

Kilder 
Danmarks Adels Aarbog 1943.

Holger Frederik
Prokuratorer fra Danmark
Danskere i 1800-tallet
Personer fra København
Rådmænd i Odense
Sandsøya (Harstad)

Sandsøya er en ø i Harstad kommune i Troms og Finnmark fylke i Norge. Øen ligger øst for Grytøya og sydøst for Bjarkøya, og har et areal på 10,91 km². Højeste punkt på øen er Veten på 212 moh. Sandsøya havde i 2001 107 indbyggere.

Der er færgeforbindelse mellem Altevik på Sandsøya og Fenes på Grytøya og Austnes på Bjarkøya. Den tidligere Bjarkøy kommune ønskede at knytte Sandsøya og Bjarkøya til Grytøya med undersøiske vejtunneller. Bjarkøyforbindelsen blev imidlertid ikke prioriteret under Troms fylkestings behandling af Nasjonal transportplan i april 2005.

Der er også forbindelse med hurtigbåd fra Sandsøya til Harstad, Bjarkøy, Kjøtta og Senja.

Sandsøy kirke ligger på Nordsand på Sandsøya . Kirken er en langkirke bygget i træ,  opført i 1888.

Øer i Troms og Finnmark
Harstad
Arthur Chesters

Arthur Chesters (14. februar 1910 i Salford, Manchester - 23. marts 1963) var en engelsk fodboldspiller. Han blev brugt som målmand. Han spillede for klubberne Exeter City og Manchester United i sin aktive karriere. Han fik 10 kampe for United, dog scorede han ingen mål.

Eksterne henvisninger
Profil på mufcinfo.com

Fodboldspillere fra Exeter City F.C.
Fodboldspillere fra Manchester United F.C.
Personer fra Manchester
Iver Hoppe

Iver Hoppe (født 30. april 1649, død 5. august 1693) var en dansk søofficer, søn af en hollænder, Hans Hoppe, der nedsatte sig på Christianshavn som handelsmand og brygger.

Iver Hoppe indtrådte i dansk orlogstjeneste i Frederik III's sidste eller Christian V's første regeringsår, blev kommandørkaptajn 1675, schoutbynacht 1678 og viceadmiral 1684. Han nævnes 1677 som chef for fregatten Hummeren, med hvilken han erobrede en svensk galiot, senere samme år som chef for orlogsskibet Fredericus Tertius, med hvilket han deltog 1. juli i Søslaget i Køge Bugt under Niels Juel. I oktober samme år overførte han Christian V fra Rügen til København. På denne rejse udholdt skibet en voldsom storm i fem dage, under hvilken det nær var forlist. Hoppe lod ankre, men drev med ankrene; til sidst udkastedes et lille varpanker, og samtidig holdt de andre. Man antog, at det lille varpanker havde været det, som forhindrede linjeskibet fra at strande, hvorfor det blev forgyldt, forsynet med en indskrift af Thomas Kingo og ophængt på Rosenborg, hvor det endnu er at se. 1678 var han på hverving efter søfolk, senere som chef for en mindre eskadre i Sundet om bord i Den grønne Drage. Året efter førte han orlogsskibet Mars. Efter Freden i Lund gik han med en eskadre til Hamborg, der blokeredes. 1689 førte han som viceadmiral orlogsskibet Tre Kroner i Niels Juels flåde. Han var meget afholdt af Kong Christian V.

Iver Hoppe var gift med Margrethe Elisabeth Boye (født 1649, død 1719). Deres søn Frederik blev også søofficer, og i 1777 blev Iver Hoppes descendenter optaget i den danske adelstand.

Kilder

Fodnoter 

Admiraler fra Danmark
Personer i Den Skånske Krig fra Danmark-Norge
Iver
Danskere i 1600-tallet
Artikler fra 1. udgave af Dansk biografisk leksikon
Metoclopramid

Metoclopramid er et antiemetisk (kvalmestillende) og peristaltik-fremmende lægemiddel. Det anvendes til behandling af kvalme og opkastning, samt for at stimulere tømning af mavesækken hos personer med gastroparese (langsom ventrikeltømning). Metoclopramid virker primært ved at hæmme dopamin D2 receptorer, men er også en serotonin 5-HT4 agonist og 5-HT3 antagonist.

Sikkerhed og bivirkninger 
Hyppige bivirkninger ved metoclopramid omfatter bl.a. kraftesløshed, diarré, rastløshed, døsighed, konfusion og akut dystoni.

Eksterne henvisninger 
Præparatside om Emperal® på Medicin.dk.

Lægemidler tilhørende fordøjelsesorganer og stofskiftet
Hexentanzplatz

Hexentanzplatz er et plateau inde i Bodetal, ovenover byen Thale i Harzen i den tyske delstat Sachsen-Anhalt.

Historie 
Hexentanzplatz (på dansk: Heksedansepladsen) er et udspring af en gammel saksisk kultur, hvor man natten til den 1. maj (Valborgsaften) fejrede skovenes og bjergenes gudinder ved at holde en stor fest. Da denne skik blev forbudt, fordi den blev anset for at være  hedensk, opstod i stedet ideen til, at det var heksene, der blev gjort til hovedpersoner. Heksedansepladsen var dermed blevet til. Efter overleveringen blev ideen født, fordi magthaverne ville sikre sig, at forbuddet mod at tilbede gudinderne blev overholdt og derfor sendte soldater, klædt ud som hekse, for at skræmme indbyggerne væk fra pladsen.

En tilsvarende heksedanseplads ligger ifølge overleveringen på toppen af bjerget Brocken, det som vi i Danmark kender som Bloksbjerg.

Transport 
Der kan køres med bil op til det højtliggende plateau, hvor der er fine parkeringsmuligheder.

Svævebanen Bodetal-Seilbahn går fra Thale op til Hexentanzplatz.

Andet 
På plateauet findes en række boder og restauranter samt det store bjerghotel, opført i midten af det forrige århundrede. Endvidere er der en mindre zoo, 'Tierpark Hexentanzplatz', der viser en række af de dyrearter, som naturligt hører til i Harzen. På området er der herudover en sommer-bobslædebane med adgang for både store og små, 'Harzbob' hedder den.

Billedgalleri

Henvisninger 

 Beskrivelse (på tysk) af Hexentanzplatz og kulturen her omkring

Harzen
Frederik Hoppe (godsejer)

Frederik Hoppe (født 18. september 1770 i København, død 22. februar 1837 sammesteds) var en dansk godsejer, kammerherre og hofjægermester, bror til Johan Christopher Hoppe.

Han var søn af konferensråd Peder Hoppe og hustru og ejede 1803-05 Rosenfeldt og 1806-21 Sæbygård på Sjælland. Han blev kammerherre og hofjægermester.

Hoppe blev gift 14. december 1800 i Davinde Kirke med Josephine Marie Skeel (29. februar 1780 i Rellingen - 11. marts 1821 i København), datter af gehejmestatsminister Jørgen Erik Skeel og Anne Dorothea von Ahlefeldt.

Han havde med hende fire sønner, der døde uden at efterlade sig afkom, samt to døtre:
 Anna Sophie Elisabeth Hoppe (21. februar 1803 i København - 17. maj 1881 på Bækkeskov), gift 1823 med kammerherre, hofjægermester Christian Andreas Vind til Sanderumgård og Bækkeskov
 Eleonora Sophie Frederikke Hoppe (5. september 1807 på Sæbygård - 24. maj 1866 i Vedbæk), gift 1836 med kammerherre Georg Bernadotte Sehested (1808-1873)

Han er begravet i Holmens Kirkes kapel.

Kilder 
Danmarks Adels Aarbog 1941.

Frederik 2
Godsejere fra Danmark
Kammerherrer fra Danmark
Hofjægermestre fra Danmark
Danskere i 1700-tallet
Danskere i 1800-tallet
Personer fra København
Georg Bernadotte Sehested

George Bernadotte Sehested (født 28. juli 1808 i Itzehoe, død 16. august 1873 i Vedbæk) var en dansk forstmand.

Han var søn af karakteriseret generalmajor Johan Frederik Gyldenstierne Sehested og hustru Sofie Hedvig Agate Kaas (af Mur), blev forstkandidat i Kiel, 1827 forst- og jagtjunker, 1835 lønnet forstkandidat, 1840 kammerjunker og 1863 kammerherre.

Han ægtede 23. april 1837 i Søllerød Kirke Eleonora Sophie Frederikke Hoppe (5. september 1807 på Sæbygård - 24. maj 1866 i Vedbæk), datter af kammerherre og hofjægermester Frederik Hoppe.

Han er begravet på Søllerød Kirkegård.

Kilder 
Danmarks Adels Aarbog 1954.

Forstmænd fra Danmark
Danskere i 1800-tallet
Kammerherrer fra Danmark
Personer fra Itzehoe
Rasmus Olsen

Flere personer bærer navnet Rasmus Olsen:

 Rasmus Olsen (politiker) (1814-1894) – dansk arvefæster og politiker, medlem af Folketinget
 Rasmus Olsen (ishockeyspiller) (1980-) – dansk ishockeyspiller
 Rasmus Olsen (komiker) – dansk komiker
 Rasmus Olsen (atlet) (1989-) – dansk atlet
 Rasmus Elk Olsen – dansk sangskriver og producer
Rasmus Olsen (komiker)

Rasmus Olsen er en dansk komiker og tekstforfatter.

Han begyndte omkring år 2005 og i 2008 fik han en tredjeplads i DM i stand-up-comedy. Kort efter blev han ansat som tekstforfatter til programmet Morgenhyrderne på Radio 100FM, hvor han var ansat indtil stationen gik konkurs i 2009. Herefter blev han hyret til at skrive materiale til programmet Live fra Bremen.

Han har medvirket i anden sæson af TV2 Zulus Comedy Fight Club, med undertitlen "For viderekommende". Han har også medvirket i comedy podcasten Fup i farvandet med Morten Wichmann og Mikkel Malmberg som værter.

Sammen med Tobias Dybvad er han forfatter på programmet Dybvaaaaad!, der er blevet produceret i adskillige sæsoner.

I 2012 vandt han Läkerols Talentpris til Zulu Comedy Galla.

Referencer

Eksterne henvisninger 
 
rasmus-o.dk 

Standupkomikere fra Danmark
Komikere fra Danmark
Thisted Posthus

Thisted Posthus eller Thisted Distributionscenter er et postdistributionscenter på Jernbanegade i Thisted. Tidligere var det også et posthus. Alt postomdeling i 7700 Thisted, 7752 Snedsted foregår med udgangspunkt fra Thisted Posthus.

Den 18. august 2009 lukkede postekspeditionen i posthuset, og personalet blev virksomhedsoverdraget til en nyindrettet postbutik i SuperBrugsen på Vestergade. Det skyldtes flere års fald i posthusets omsætning.

Thisted Postbutik fik den 27. april 2013 igen sit eget poststempel. Grunden til Thisted får sit eget stempel, er at den er beliggende i et hjørne af Danmark, og at området har også en aktiv frimærkeklub.

Kilder 

Posthuse i Danmark
Posthus
Frederik Christian Skeel

Frederik "Fritz" Christian Skeel (født 26. november 1735 på Nordborg Slot, død 11. april 1798 på Mullerup) var en dansk godsejer og gehejmeråd, bror til Andreas, Jørgen Erik og Vilhelm Mathias Skeel.

Han var søn af gehejmeråd Holger Skeel og hustru født baronesse Güldencrone, blev 1752 kornet reformé i Livgarden til Hest, studerede på Sorø Akademi, var fra 1755 tjenstgørende ved Garden, blev 1757 karakteriset og 1759 virkelig løjtnant, 1763 major à la suite i Slesvigske Kyradserregiment, 1764 eskadronchef, 1772 sekondmajor, men fik samme år afsked fra Hæren. Skeel blev 1773 kammerherre, 1780 Hvid Ridder, 1782 patron for Roskilde adelige Jomfrukloster og 1792 gehejmeråd

Skeel skrev sig til Stamhuset Birkelse (fra 1777), til Mullerup (fra 1767) og Nakkebølle (fra 1793).

Han blev gift 21. august 1767 på Nakkebølle med Cathrine Elisabeth de Cicignon (1746 på Nakkebølle - 12. januar 1815), datter af oberstløjtnant Johan Frederik de Cicignon til Nakkebølle (1701-1765) og Sophie Amalie Sehested (1721-1793). Da de ingen børn havde, stiftede Skeel 1797 med sin hustru Det Skeel'ske Majorat (stamhus), som 1803 blev erstattet af en fideikommiskapital, og Det Skeel'ske Fideikommis.

Kilder 
Danmarks Adels Aarbog 1943.

Frederik Christian
Gehejmeråder fra Danmark
Godsejere fra Danmark
Riddere af Dannebrog (1671-1808)
Kammerherrer fra Danmark
Kavaleriofficerer fra Danmark
Danskere i 1700-tallet
Personer fra Nordborg
Bjarkøya

Bjarkøya ligger i Harstad kommune i Troms og Finnmark fylke i Norge. Øen ligger nord for Grytøya og har et areal på 14,6 km². Højeste punkt på øen er Falkeberget på 248 moh. I 2001 havde Bjarkøya ca. 350 indbyggere.

Byen Nergård, som var kommunecenter i den tidligere Bjarkøy kommune, ligger på Bjarkøya. Øen har færgeforbindelse fra Austnes til Fenes på Grytøya og Altevik på Sandsøya. Den tidligere Bjarkøy kommune ønskede at knytte Sandsøya og Bjarkøya til Grytøya med undersøiske vejtunneler, som er navngivet Bjarkøyforbindelsen; Der var planlagt byggestart i 2013. 

Det er også forbindelse med hurtigbåd fra Austnes til Sandsøya, Harstad og Senja. 

Øer i Troms og Finnmark
Harstad
Gratangen (fjord)

Gratangsfjorden eller Gratangen er en fjordarm af Astafjorden i Gratangen kommune i Troms og Finnmark fylke i Norge. Fjorden strækker sig 20 km mod sydøst til bygderne Fjordbotn og Gratangsbotn i enden af fjorden.

Fjorden har indløb mellem Grøsnes i nord og Hilleshamn i syd. Fjorden går først mod øst, men ved bebyggelsen Lavik svinger den mod syd. Lidt syd for Lavik ligger bebyggelsen Hesjeberg. Begge disse ligger på østsiden. Åkenes er en anden bebyggelse lidt længere mod syd . Tværs over fjorden fra Åkenes ligger bygden Foldvik. Her svinger fjorden østover igen og smalner ind ved sundet Årsteinstraumen. Her ligger bygden Årstein, som er administrationscenteret i kommunen, på nordsiden af fjorden. Her ligger også Gratangen kirke. Fv 141 krydser Gratangsfjorden mellem Årstein og Strømsnes via den 396 meter lange Årsteinbrua.

Den inderste del af fjorden, indenfor broen, kaldes Gratangsbotn.

Riksvei 825 går langs hele sydvestsiden af fjorden, mens Fylkesvei 141 (Troms) går på nordøstsiden.

Fjorde i Troms og Finnmark
Gratangen
Holger Skeel (officer)

Holger Frederik Skeel (født 9. april 1830 i Vordingborg, død 25. oktober 1901 i København) var en dansk officer og kammerherre, far til Christian Skeel.

Han var søn af kaptajn Christian Skeel (1789-1850) og Marie Dorthea Jacobsen (1795-1870). Skeel gik 1848 med som frivillig i krigen (ved 1. Reservebataljon, deltog i affæren ved Kolding, 1849 ved 5. Reservebataljon i slaget ved Fredericia, blev 1849 sekondløjtnant i infanteriets krigsreserve, blev 1850 fortsat til linjen, 1861 premierløjtnant ved 13. Bataljon, 1863 forsat til 8. Bataljon, deltog i krigen 1864, blev 1867 kaptajn ved 24. Bataljon, 1872 forsat til 4. Bataljon og tog sin afsked fra Hæren 1883.

Skeel blev 1885 patron for Roskilde adelige Jomfrukloster, 1887 besidder af Det Skeelske Majorat, samme år karakteriseret oberstløjtnant og 1899 kammerherre. Han blev 8. april 1876 Ridder af Dannebrog, 24. september 1884 Dannebrogsmand, bar Erindringsmedaljen for Krigen 1848-50 og Krigen 1864 og var Ridder af Sankt Olavs Orden.

Skeel blev gift 12. december 1857 i Garnisons Kirke med Dorthea "Thea" Jensen (27. oktober 1830 i København - 27. april 1911 i Roskilde), hvis fader var krigsassessor.

Kilder 
Danmarks Adels Aarbog 1943.

Holger 2
Personer fra Vordingborg
Officerer fra Danmark
Danskere i 1800-tallet
Kammerherrer fra Danmark
Personer i Treårskrigen fra Danmark
Personer i den 2. Slesvigske Krig fra Danmark
Riddere af Dannebrog
Riddere af Sankt Olavs Orden
Lennart Bak

Lennart Kristensen Bak (13. september 1972 i Sæby) er en tidligere dansk fodboldspiller, der spillede flest førsteholdskampe i AGF.

Karriere 
Bak, der var midtbanespiller, begyndte sin seniorkarriere i Frederikshavn, hvorfra han i 1994 kom til AGF. Her var han blandt andet med til at blive pokalmester, da klubben i 1996 besejrede Brøndby IF i finalen 2-0.

Derefter spillede han et par år i to mindre italienske klubber uden større succes, inden han vendte tilbage til AGF i 1999, hvor det blev til yderligere et par år, inden han i januar 2001 skiftede til AaB. Det blev dog kun et halvt år i denne klub, inden måtte indstille karrieren som følge af flere skader.

Efter sin tilbagetrækning har han undervist og trænet unge, og i 2018 blev han fodboldagent for et italiensk firma.

Hæder 
 Landspokalturneringen
AGF: 1996

Referencer

Eksterne henvisninger 
 

Fodboldspillere fra IF Skjold Sæby
Fodboldspillere fra AaB
Fodboldspillere fra Frederikshavn fI
Fodboldspillere fra AGF
Fodboldspillere fra Foggia Calcio
Kongsted (musiker)

Kongsted (født Andreas Lau Kongsted Jespersen Jensen, 11. november 1982 i Næstved) er en dansk DJ og musikproducer. Han har vundet prisen ved Danish Deejay Award: "Årets Mainstream DJ" i både 2010 og 2011. Han har været aktiv, som DJ siden 2002 og producer siden 2010.

Ved Danish DeeJay Awards 2014 vandt han tre ud af de i alt seks priser han var nomineret i; "Dancechart.dk-Prisen", "The Voice Clubbing-Prisen" og "Årets Danske Deejay-Favorit".

Ved Danish DeeJay Awards 2015 vandt han prisen for "Årets Danske Artist" Udover det var han også nomineret til priserne "Årets Danske DJ", "The Voice Clubbing-Prisen", "Dancechart.dk-Prisen" & Årets Danske Deejay-Favorit"

Diskografi

EP'er 
 Welcome to My Universe (2013)
 For the Crowd (2014)

Singler

Referencer

Eksterne henvisninger 
 Facebook

Dj's fra Danmark
Musikproducere fra Danmark
Personer fra Næstved
Nykøbing Mors Posthus

Nykøbing Mors Posthus eller Nykøbing Mors Distributionscenter er et postdistributionscenter på Vestergade i Nykøbing Mors. Tidligere var det også et posthus. Alt postomdeling i 7900 Nykøbing Mors, 7950 Erslev, 7980 Vils, 7960 Kareby og 7970 Redsted foregår med udgangspunkt fra Nykøbing Mors Posthus.

I marts 2009 lukkede postekspeditionen i posthuset, og personalet blev virksomhedsoverdraget til en nyindrettet postbutik i Løvbjerg på Vestergade. Det skyldtes flere års fald i posthusets omsætning.

Kilder 

Posthuse i Danmark
Mors Posthus
Årets Dirch

Årets Dirch, også kaldet Årets Revykunstner, er en dansk pris der tildeles en revyskuespiller.

Prisen, der er uddelt siden 1979, uddeles ved begivenheden Revyernes Revy.

Ulf Pilgaard (2006 og 2012), Niels Ellegaard (1997 og 2002) Jan Schou (1980 og 2008) og Pernille Schrøder (1998 og 2016) har vundet prisen to gange.

Prisen var i 2019 på 20.000 kroner.

Modtagere af prisen som Årets Dirch 
 1979 - Tommy Kenter
 1980 - Jan Schou
 1981 - Lisbet Dahl
 1982 - Flemming Jensen
 1983 - Lone Lau
 1984 - Finn Nielsen
 1985 - Thomas Eje
 1986 - Lone Helmer (1940-1997)
 1987 - Søren Østergaard
 1988 - Poul Glargaard (1942-2011)
 1989 - Anthony Michael (1952-1990)
 1990 - Søs Egelind
 1991 - Max Hansen
 1992 - Donald Andersen
 1993 - Niels Olsen
 1994 - Steen Stig Lommer
 1995 - Ditte Gråbøl
 1996 - Henrik Lykkegaard
 1997 - Niels Ellegaard
 1998 - Pernille Schrøder
 1999 - Thomas Mørk
 2000 - Ina-Miriam Rosenbaum
 2001 - Gunvor Reynberg
 2002 - Niels Ellegaard
 2003 - Ditte Hansen
 2004 - Claus Ryskjær
 2005 - Asger Reher
 2006 - Ulf Pilgaard
 2007 - Gordon Kennedy
 2008 - Jan Schou
 2009 - Rasmus Krogsgaard
 2010 - Tom Jensen
 2011 - Vicki Berlin
 2012 - Ulf Pilgaard
 2013 - Mette K. Madsen
 2014 - Bodil Jørgensen
 2015 - Anne Herdorf
 2016 - Pernille Schrøder
 2017 - Anne Karin Broberg
 2018 - Trine Gadeberg
 2019 - Henrik Koefoed

Referencer

Eksterne henvisninger 
 www.revydanmark.dk - med samlet oversigt over danske revyer

Kulturpriser fra Danmark
Revyernes Revy

Revyernes Revy er en dansk kulturbegivenhed hvor kulturpriser inden for revy uddeles.

Begivenheden arrangeres af Skuespillerforeningen af 1879.

Ved Revyernes Revy uddeles de årlige revypriser Årets Dirch (Årets Revykunstner), Årets Revy, Årets Revyforfatter, Årets Revykomponist, Revyprisen og Årets Æreskunstner.

Prisuddeling 
Prisuddelingen er foregået siden 1979. I de første år var priserne Årets Revykunstner (Årets Dirch), Årets revyforfatter og Årets komponist. I 1986 blev prisen Årets æreskunstner introduceret. I 2005 blev prisen for Årets Revy tilføjet og i 2010 fulgte Revyprisen og herefter Årets Talentpris i 2014.

Sammen med priserne er der medfulgt et pengebeløb, der var på 5000 kr frem til 2003, med undtagelse af Årets Dirch, der bestod af 10.000 kr. Fra 2004-2016 fulgte der 10.000 kr med alle priser. I 2017 fik  Årets revyforfatter og Årets komponist 20.000 kr mens resten fik 10.000, og siden 2018 er der fulgt 20.000 kr med alle priserne.

Flest priser 
Årets Dirch
Jan Schou, Niels Ellegaard, Pernille Schrøder og Ulf Pilgaard har alle vundet Årets Dirch 2 gange.

Årets revyforfatter
René Vase har vundet prisen 7 gange; én gang alene og 6 gange sammen med Jannik Fuglsang
Carl-Erik Sørensen har vundet prisen 5 gange
Jacob Morild har vundet 4 gange

Årets komponist
James Price og Jens Krøyer har begge vundet prisen 4 gange.

Årets Revy
Nykøbing F. Revyen har vundet prisen 5 gange

Flest priser
René Vase har vundet prisen Årets revyforfatter i 1996, 1997, 2006, 2008, 2009, 2014 og 2015. Kun i 1996 alene, ellers sammen med Jannik Fuglsang.

Flest kategorier
Flemming Jensen har vundet priserne Årets Dirch (1982), Årets revyforfatter (1987 og 2005), Årets æreskunstner (2007).

Se også 
 Charlies Revygalla

Referencer

Eksterne henvisninger 
 www.revydanmark.dk - med samlet oversigt over danske revyer

Begivenheder i Danmark
Revyer
Mette K. Madsen

Mette Kovsted Madsen (født 4. februar 1975) er en dansk skuespillerinde, uddannet fra Statens Teaterskole i 2000.

Hun har arbejdet på Aalborg Teater, Cirkusrevyen, Det Kongelige Teater og Grønnegårds Teatret.

I 2000 havde hun en rolle i et enkelt afsnit af tv-serien Rejseholdet og medvirkede i to afsnit af tv-serien Forbrydelsen fra 2007.

Udvalgt filmografi

Film 
 Nytårsaften (kortfilm, 1999)
 Hannah Wolfe (2004)
 Magten over livet (kortfilm, 2008)
 Dinosaurs Will Die (kortfilm, 2009)
 Charmøren (2018)

Tv-serier 
 Rejseholdet (1 afsnit, 2000) – Susie
 Forbrydelsen (2 afsnit, 2007) – Sille Elmkvist

Græsted Revy

Hædersbevisninger 
I 2013 fik hun tildelt revyprisen Årets Dirch for sin medvirken i Dragsholmrevyen.

Referencer

Eksterne henvisninger 
 

Skuespillere fra Danmark